Es spiile zwäi Mannschafte mit je nüün Spiiler gegenenander und die Mannschaft gwünnt, wo mit Runs (Umrundige) mee Pünkt macht. E Mätsch isch nüün Innings (Durchgäng) lang. Jedes Inning foot drmit aa, ass d Mannschaft vo Uswärts   Offense spiilt, das häisst si het s Schlagrächt und iiri Batter brobiere äine noch em andere mit em bat d Balle z schloo, wo dr Pitcher vo dr Defense wirft. Wenn dr Batter d Balle schloot und die im Fair Territory blibt, chan er vo dr  Home Plate us mit sim Run afo, won er drbii über die drei Bases wider zur Home Plate chunnt. D Spiiler vo dr andere Mannschaft, wo in dr Defense isch, brobiere d Balle abzfange und mit ere Spiiler vo dr Offense, wo nid safe si, das häisst uf ere base stöön, z berüere, und eso z diskwalifiziere und sä zrugg uf d Bank z schigge. Wenn e Runner e ganzi Runde dräit, zellt das as äi Punkt. Wenn drei Spiiler vo dr Offense diskwalifiziert (für out erkläärt)  worde si, wäggsle d Mannschafte iiri Blätz und die zwäite Helfti vom Inning foot aa, wo d Häimmannschaft Offense spiilt, bis drei vo iire Spiiler out si. Das goot eso nüün Innings lang.